Predkladacia správa

Materiál “Návrh na poskytnutie finančných prostriedkov z rezervy vlády SR na sanáciu hradného múru Trenčianskeho hradu” sa predkladá z iniciatívy Ministerstva kultúry Slovenskej republiky na základe predošlých rokovaní s predsedom vlády SR, prezidentom SR a predsedom Trenčianskeho samosprávneho kraja, s cieľom riešiť mimoriadnu a vopred nepredvídateľnú havarijnú situáciu hradného múru Trenčianskeho hradu.
Dňa 7. marca 2003 sa samovoľne zrútila časť hradného múru Trenčianskeho hradu. V tejto súvislosti predseda Trenčianskeho samosprávneho kraja požiadal Ministerstvo kultúry SR o pridelenie finančných prostriedkov na riešenie havarijného stavu ohrozenej národnej kultúrnej pamiatky Trenčianskeho hradu. 
Keďže Ministerstvo kultúry SR nedisponuje žiadnou finančnou rezervou, navrhujeme vláde SR vyčleniť z rezervy vlády SR sumu 6.500.000,- Sk na realizáciu nevyhnutných prác spojených s odstraňovaním havárie hradného múru Trenčianskeho hradu do rozpočtu Trenčianskeho samosprávneho kraja na sanáciu havarijného stavu hradného múru Trenčianskeho hradu. 
Ide o investičnú akciu v rámci Registra investícií Trenčianskeho samosprávneho kraja Trenčín, číslo programu 103030 – investičná akcia hrad Trenčín, obnova národnej kultúrnej pamiatky pre rok 2003 v rámci systémových kapitálových výdavkov na podpoložke 724003.
Nakoľko ide o mimoriadne okolnosti, kde hrozia značné škody prípadným zrútením ďalšej časti hradného múru Trenčianskeho hradu s priamym ohrozením bezpečnosti obyvateľov mesta Trenčín a ich majetku, riešenie neznesie odklad. Zabránenie ďalšej deštrukcii hradného múru Trenčianskeho hradu bude mať priaznivý vplyv na životné prostredie. 
Všetky rezorty pochopili závažnosť situácie na Trenčianskom hrade a v rámci medzirezortného pripomienkového konania s predloženým materiálom súhlasili bez zásadných pripomienok. Avšak Ministerstvo financií SR, napriek rozporovým konaniam na úrovni štátnych tajomníkov i na úrovni ministrov, súhlasilo len s vyčlenením 5 mil. Sk na uvedený účel. Je teda na rozhodnutí vlády v akej výške budú finančné prostriedky vyčlenené, či vo výške pôvodne navrhovanej: 6,5 mil. Sk alebo 5 mil. Sk.